text: Millionerne fosser ud af Esbjergs fodboldforretning
  28 marts 2018 kl. 07.00
  Selskabet bag fodboldklubben Esbjerg fB kom ud af 2017 med et underskud på 24 millioner kroner.
  Den professionelle fodboldafdeling i Esbjerg fB er fortsat en rigtig dårlig forretning.
  Årsregnskabet for kalenderåret 2017 viser således et underskud på 24 millioner kroner i EfB Elitefodbold A/S. Dermed har selskabet tabt 62 millioner kroner på to år.
  Medvirkende til det store underskud er, at holdet midtvejs gennem regnskabsåret rykkede ud af Superligaen. Siden har de måttet operere med lavere indtægter fra tv, tilskuere og sponsorer.
  Regnskabet bliver betegnet som utilfredsstillende. Men selskabets direktør, Brian Knudsen, ser alligevel lys i mørket.
  - Vi har forbedret det økonomiske resultat på trods af nedrykningen. Men det er klart, at turen ned i landets næstbedste række koster i både sponsorindtægter, tv-penge og på stadion, hvor der kommer færre tilskuere. 
  - Omvendt har vi langt færre udgifter til spillere end tidligere. Men samlet er et resultat på minus 24 millioner kroner selvfølgelig ikke tilfredsstillende og heller ikke holdbart i længden, siger Brian Knudsen ifølge netmediet jv.dk
  På banen kæmper Esbjerg for at vende tilbage til Superligaen i første forsøg.
  Efter to tredjedele af sæsonen er klubben placeret på tredjepladsen i den næstbedste række.
  